SZÖVETSÉG – Magyarok. Nemzetiségek. Regiók. ALIANCIA – Maďari. Národnosti. Regióny

SZÖVETSÉG – Magyarok. Nemzetiségek. Regiók. | ALIANCIA – Maďari. Národnosti. Regióny (skratka SZÖVETSÉG – ALIANCIA, od októbra do novembra 2019 Összefogás-Spolupatričnosť, v rokoch 20192021 Magyar Közösségi Összefogás – Maďarská komunitná spolupatričnosť) je slovenská etnicky maďarská politická strana, ktorá vznikla v októbri 2019. V parlamentných voľbách v roku 2020 slúžila ako volebná strana, v ktorej kandidovali členovia pôvodného hnutia Összefogás-Spolupatričnosť spoločne s členmi strán SMK-MKP a MF-MF. V septembri 2021 sa do nej formálne zlúčili tri etnicky maďarské politické strany – pôvodná MKÖ-MKS, SMK-MKP a MOST-HÍD – a vytvorili stranu SZÖVETSÉG - ALIANCIA.

História

Vznik 
Strana sa začala formovať na jeseň roku 2019, ako príčinu svojho vzniku uvádzala spory medzi maďarskými stranami, ktoré môžu spôsobiť, že po ďalších voľbách nebude maďarská menšina zastúpená v Národnej rade. Pri vzniku strany stáli bývalá poslankyňa Európskeho parlamentu za SMK Edit Bauer a bývalý ponovembrový podpredseda vlády za MNI Gábor Zászlós.

Voľby do NR SR 2020 
V súvislosti s nadchádzajúcimi parlamentnými voľbami viedli členovia Spolupatričnosti ešte aj pred samotným formálnym vznikom strany rokovania o volebnej spolupráci s ďalšími štyrmi etnicky maďarskými stranami (MOST-HÍD, SMK-MKP, MKDA-MKDSZ a MF-MF). 24. novembra 2019 schválilo Hnutie Spolupatričnosť spoločný postup maďarských strán v parlamentných voľbách. Spolupatričnosť sa pretransformovala na MKS, pričom na kandidátnej listine získala Spolupatričnosť 30 miest. Z druhej pozície kandiduje predseda Szabolcs Mózes, zo šiestej podpredseda Örs Orosz, z deviatej bývalý europoslanec József Nagy. Predseda Mózes vyhlásil, že sa spájajú pre zabezpečenie zastúpenia maďarskej menšiny a aby prispeli ku zmene vlády a odstaveniu strany SMER-SD od moci.

Volebné obdobie 20202024 
Po neúspechu všetkých maďarských strán v parlamentných voľbách v roku 2020 viedli MKÖ-MKS, SMK-MKP a MOST-HÍD rokovania o ďalšej spolupráci. 20. augusta 2020 podpísali v Komárne deklaráciu o spolupráci. V marci 2021 predstavili, že rokovania boli úspešné a že pripravujú založenie novej strany Aliancia - Szövetség. Pokiaľ to situácia umožní, má Aliancia vzniknúť ako nová strana, pokiaľ nie, na Alianciu premenuje strana MKÖ-MKS. V novej strane má post predsedu obsadiť SMK-MKP, post predsedu republikovej rady MOST-HÍD a post odborného podpredsedu MKÖ-MKS.

Zlučovací snem 2021 
Aliancia – Szövetség vznikla formálne zlúčením strán SMK-MKP, MOST-HÍD a MKÖ-MKS na sneme v Šamoríne 2. októbra 2021. Snemu predchádzali dva roky rokovaní piatich maďarských politických strán o možnosti spolupráce. Cieľ spojenia síl bol deklarovaný ako návrat do parlamentu po najbližších voľbách, prípadne byť aj súčasťou vládnej koalície.

Predsedom strany sa stal doterajší predseda SMK-MKP, Krisztián Forró, za podpredsedu bol zvolený doterajší predseda Spolupatričnosti Szabolcs Mózes. Okrem predsedu bol zvolený aj predseda Republikovej rady, ktorým sa stal doterajší predseda strany MOST-HÍD, László Sólymos, ďalej podpredseda a predsedovia platforiem, členovia Republikového predsedníctva, Republikového grémia a povinných komisií. Sólymos o sneme povedal: "Položili sme základy politickej, parlamentnej reprezentácie Maďarov, národností a tých regiónov, v ktorých žijeme." Aliancia deklarovala strategickú orientáciu štátu, t.j. podporu členstva v EÚ, NATO a Vyšehradskej štvorke. Spoluprácu vylúčili so stranami ĽSNS a SMER – sociálna demokracia.

Volebné výsledky

Voľby do Národnej rady SR

Vedenie strany

MKÖ-MKS 
 Szabolcs Mózes – predseda (20192021)
 Örs Orosz – podpredseda (20192021)

Szövetseg – Aliancia 
 Krisztián Forró – predseda (od 2021)
 Szabolcs Mózes – podpredseda (od 2021) 
 László Sólymos – predseda republikovej rady (od 2021)

Referencie

Externé odkazy 

 MKÖ-MKS v registri politických strán a politických hnutí MV SR
 Oficiálna stránka strany (slovensky) 
 Oficiálna stránka strany (maďarsky)
 Oficiálna stránka strany (20192021)

Politické strany na Slovensku – funkčné
Maďari na Slovensku
Organizácie založené v 2019